Søndag var der DM i paradressur i Sportsrideklubben Aalborg, hvor nogle af de bedste ryttere fra både Danmark og Norge kom.

Flere af nordens bedste ryttere har i denne weekend været samlet i Aalborg. Heriblandt eliten inden for paradressur, og en af de bedste i den kategori kommer fra Nordjylland. Jannie Jørgensen fra Aalborg og hendes makker Kalypso er på hjemmebane til dagens stævne. - Sidste gang jeg red DM på hjemmebane, red jeg forkert, så jeg er lidt spændt i dag, fortæller Jannie Jørgensen. For ti år siden fik hun diagnosen sklerose. - Det er som at få et slag i hovedet, for før i tiden havde jeg 40 heste, der skulle lukkes ud. Men fra den ene dag til den anden kunne jeg bare ikke noget som helst, siger hun. - Pludselig blev hun lam i den ene arm, og så blev man klar over, at der var noget galt, forklarer hendes mor, Jane Jørgensen. Men på trods af sin sygdom har Jannie Jørgensen formået at holde fast i hestens tøjler og alt der følger med det. Nu stiller hun bare op i paradressur i stedet for. - Det betyder rigtig meget, siger hun. Jannie Jørgensen og Kalypso fik en 10. plads til stævnet.